Spoštovani gostje! Spoštovani nagrajenec!

V imenu obeh organizacij, ki danes podeljujeta 43. Tischlerjevo nagrado – Krščanske kulturne zveze in Narodnega sveta koroških Slovencev –, vas prav prisrčno pozdravljam. Veseli me, da ste se našemu vabilu odzvali v tolikšnem številu.

Moj pozdrav velja vsem predstavnikom uradov,

šolskih, vzgojnih, izobraževalnih, gospodarskih in cerkvenih ustanov,

predstavnikom političnih in kulturnih organizacij

ter znanstvenih inštitutov,

predstavnikom Biroja za slovensko narodno skupnost pri koroški deželni vladi,

Mohorjeve družbe,

Kluba koroških Slovencev v Ljubljani in v Mariboru

ter zastopnikom slovenskih ustanov na Primorskem.

Pozdravljam

vse dobitnike Tischlerjeve nagrade in

vse navzoče člane Tischlerjeve družine

Moj pozdrav velja predstavnikom medijev, ki se jim zahvaljujem za obisk in poročanje o današnji slovesnosti.

Prisrčno pozdravljam pevske in glasbene goste,

Nužejeve družinske člane:

Gabriela Lipuša s pianistko Tatjano Vasilievo,

vnuka Emanuela Lipuša s soprogo Evo Kumpfmüller-Lipuš

ter vnukinji in vnuka Nadjo Lampichler, Mirjam Prochazka, Juliana Lipuša in Simona Lampichlerja.

Prav lepo pozdravljeni!

Načrtovano je bilo, da zapoje tudi Kvintet bratov Smrtnik iz Kort, ki je z nagrajencem še posebej povezan, pa so morali svoj nastop kratkoročno odpovedati. Nužej je bil merodajno odgovoren za to, da so sploh začeli prepevati, sprva v kvartetu, pozneje pa v kvintetu. Brez Nužejevega doslednega prigovarjanja morda nikdar ne bi začeli prepevati v tem sestavu.

V posebno čast in veselje pa mi je, da smem pozdraviti

današnjega nagrajenca, Nužeja Tolmaierja, ki mu Narodni svet koroških Slovencev in Krščanska kulturna zveza danes podeljujeta 43. Tischlerjevo nagrado **za življenjsko delo na kulturnem in narodopisnem področju ter za osebno prizadevanje za vsestranski kulturni razvoj med koroškimi Slovenci**.

Morda je bil Nužej Tolmaier že večkrat tudi osebno vprašan, če ga niso pristojni pri podelitvi Tischlerjeve nagrade pozabili. Saj je bil tako dolgo kot tajnik v službi pri Krščanski kulturni zvezi, da je bil osebno sinonim za organizacijo.

Skupno z dolgoletnim predsednikom dr. Jankom Zerzerjem in s tretjim članom zveste trojice – Francem Kattnigom – je bil oblikovalec kulturne podobe naše južne Koroške. Znal je iti do ljudi in gojiti z njimi žive stike ter jih navduševati za razne projekte. S svojimi poznanstvi je znal dobro mrežiti in na ta način spodbudil marsikaterega rojaka h kulturnemu ustvarjanju. Vse od svoje upokojitve naprej pa prav isto dela v okviru Inštituta Urban Jarnik, katerega predsednik je do danes. Njegovo dragoceno delo, ki ga je skozi vsa ta desetletja opravljal, želimo z današnjo podelitvijo Tischlerjeve nagrade osvetliti in mu izreči priznanje ter zahvalo. Kako obširno in vsestransko je bilo njegovo delo, se bo danes izrazilo tudi v tem, da bo lavdacijo izpovedalo kar več oseb, ki bo vsaka s svojega vidika nanizala zasluge nagrajenca.

Prisrčno pozdravljeni med nami tudi vsi prijatelji, sorodniki in sopotniki, ki ste nagrajenca podpirali pri njegovih nalogah in prizadevanjih.

Spoštovani gostje!

S svojo navzočnostjo izkazujete priznanje nagrajencu Nužeju Tolmaierju, obenem pa tudi spoštljiv spomin dr. Jošku Tischlerju, po katerem je nagrada poimenovana in je ena centralnih osebnosti v naši novejši zgodovini.

Predajam besedo Zdravku Inzku, da nam bolj podrobno predstavi lik dr. Tischlerja, Tischlerjevo nagrado in letošnji govorniški natečaj, ki ga razpisujemo ob podelitvi Tischlerjeve nagrade.